section_heading: Radnja
paragraph_text: Kate Austen (Evangeline Lilly) je uzrujana što joj Sawyjer nije dozvolio da se s njim vrati na plažu kako bi pomogla Sayidu, Jinu i Bernardu. Jack joj govori da je to zbog toga što ju je Sawyer želio zaštititi. Nakon što ga ona upita zbog čega ga brani, Jack joj govori da je to zbog toga što ju voli. Ubrzo ona svjedoči poljupcu kojeg izmijene Jack i Juliet. Ben i Alex presreću Jackovu skupinu preživjelih; Ben mu govori da Naomi nije ona za koju se predstavlja i da bi stupanje u kontakt s njezinim ljudima na brodu bila katastrofalna pogreška za sve ljude na otoku. Nakon toga Ben naredi ubojstvo Sayida, Jina i Bernarda, a kada Jack čuje tri pucnja, napada Bena i nekoliko puta ga snažno udara u lice. Ono što Jack u tom trenutku ne zna je činjenica da su Drugi pucali u pijesak, a ne u njegove prijatelje na plaži (što su prethodno dogovorili s Benom). Rousseau se nakon dugo vremena ponovno susreće sa svojom kćerkom Alex koju su Drugi oteli nedugo nakon njezina rođenja te zajedno vežu Bena. Cijela skupina uskoro dolazi do radio tornja, a zahvaljujući Charlieju u podvodnoj stanici sada im više ništa ne ometa signal. Rousseau gasi svoj vlastiti signal koji se ponavljao 16 godina oslobodivši frekvenciju za Naomi. Međutim, u tom trenutku Locke baca nož u leđa Naomi i zaprijeti da će ubiti i Jacka ako on bude taj koji će pokušati komunicirati s brodom. Ipak, Locke ne smogne snage ubiti Jacka koji uskoro stupi u komunikaciju s Georgeom Minkowskim (Fisher Stevens) na Naominom brodu. Minkowski mu govori da će spasiti preživjele.